Ritratt ta' Matthew Axiak fuq Wikimedia Commons .td_uid_2_6112222b81861_rand.td-a-rec-img{text-align:left}.td_uid_2_6112222b81861_rand.td-a-rec-img img{margin:0 auto 0 0} Il-Partit Laburista jrid jagħżel bilfors bejn il-partit u l-pajjiż. M'hemmx triq oħra. S'issa kulma għamel tnikker għax moħħu mistrieħ minn elettorat, fi kliem wieħed minn tagħhom stess, Ġaħan li tixtri biċ-ċiċri. Iva, hemm ċans tajjeb li minkejja l-ħsara li ma waqfux jagħmlu lill-pajjiż minn mindu ħatfuh f'idejhom bil-qerq, jerġgħu jkunu magħżula biex ikomplu jagħżqu. Għax il-problema tal-PL mhix biss il-korruzzjoni u l-kompliċità f'delitt faħxi, imma l-inkompetenza ta' ministri, li għandi nifhem li huma l-aqwa li jista' joffri l-partit biex imexxu, li aktar ma jgħaddi żmien aktar qed toħroġ fid-deher in-nuqqas ta' esperjenza u serjetà tagħhom. Kull proġett ġdid li ħarġu bih falla u saħansitra ż-żewġ industriji li wirtu mingħand il-PN, li personalment insibhom moqżieża, il-logħob tal-azzard fuq l-internet u s-servizzi finanzjarji, tħanżru fihom u mhux talli rvinawhom, imma talli spiċċajna fil-lista l-griża, jiġifieri fl-aħħar postijiet tal-pajjiżi tat-tielet dinja, dawk li ma tistax tafda. It-tliet proġetti ġodda li ħarġu bihom, fallew f'qasir żmien jew komplew tefgħuna l-baħar, nissaraw biex forsi nżommu fil-wiċċ, nissieltu mal-mewġ imqalleb, għax fit-telfa ta' regħba bla rażan u s-suppervja ta' min jaħseb li qablu kien hemm il-baħħ, ħsibna li nistgħu noħduha kontra l-kbir Poseidon u minn fuq jiggustana għax aħna żgħar. L-ewwel proġett li jiġini f'rasi, li lili swieni t-telf tal-programm 'Madwarna' fuq PBS, kienet l-Università Amerikana mill-Ġordan, li sal-lum għadha ma qabditx art, jekk mhux dik li għaddielha l-Gvern ta' Muscat bir-ribass. B'xorti tajba bis-saħħa ta' ħafna nies oħra bħali l-proġett ta' Ras Żonqor kellu jieqaf u dawk tal-Kottonera li bellgħuhielhom li se jfawruhom bix-xogħol baqgħu b'xiber imnieħer u kellhom jagħmlu bħali u joħorġu jipprotestaw, għax flok faqgħuhom bil-ġid, riedu joħdulhom aktar art fosthom car park u l-imħażen storiċi tal-galeri tal-Ordni. Il-misteru hu, għal xiex iridu jkabbru kampus li miet u niten qabel ma twieled. Il-proġett l-ieħor, dak tal-passaporti, tassew, ġabilna ħafna flus. Għamilna minn kollox u l-klijenti ma naqsux. Qajla tistennieha minn partit li fiż-żmien kien jisħaq li Malta l-ewwel u qabel kollox, li joffri isem Malta tagħna biex jinqdew bih kull tip ta' kriminali u imbroljuni. Trid tkun tassew bla kuxjenza biex tbigħ lil ommok, lil oħtok jew lil martek li tistqarr li tant tħobb biex tistagħna, waqt li ġġibha fi lsien kulħadd. X'ġara? Iffukajna għal fuqna, mhux l-għira, kif qed jippruvaw ibellgħuhielna, imma l-korla u l-istmerrija ta' dawk li għandna bżonnhom bħala ħbieb u dardarna l-għajn li żżoqqna. Biex inkunu ċerti li żgur għamilniehom għedewwa tagħna, bħal tfal tan-nuna, qgħadna niżżuffjettaw u ngħidu li mhux 'fair', imma fl-istess nifs, għajjibniehom, għollejna spallejna u b'arroganza għednielhom li għamlulna pjaċir għax ħolqulna opportunità biex nibbrillaw. Anzi, skont Dr Joe Brincat, bis-saħħa li issa sirna magħrufa kemm mhux ta' min jafdana, se jiġi ħafna investiment ġdid bis-saħħa tal-kurżità li ġġenerat ir-reputazzjoni ħażina li għabbiena biha l-Gvern Laburista, bħalma Amsterdam tattira għall-prostituzzjoni! X'tagħmel: tibki jew tidħak? Għax ngħiduha, s'issa ħadd min-naħa tal-Gvern ma ħareġ jgħid li mhux veru li ħadna isem ħażin ma' kullimkien, saħansitra fl-Arġentina skont Dr Scicluna. Sempliċement qalulna kemm huma ineffiċjenti u bla ebda valur politiku l-MEPs tagħhom, biex ma nsemmix ukoll il-korp diplomatiku kollu, tant li żewġ MEPs Nazzjonalisti waħedhom irnexxielhom ikesksu lid-dinja kollha kontra Malta u sabuha faċli għax kulħadd jgħir għalina. Dawn qatt ħarġu mid-dar? Imma issa ħa nsemmi wieħed li sa ftit ilu kien buddy buddy ma' Silvio Schembri, ikolli ngħid wieħed minn dawk it-tfal kollha pożi u xejn sugu li semma l-Ministru Zammit Lewis. Steve Tendon, li ma naħsibx li hu tesserat fil-PN. Il-bniedem li ħoloq l-isem 'Blockchain Island'. Għadu kemm ta ċertifikat ta' ħmieġ, dilettantiżmu, inkompetenza u korruzzjoni lill-Gvern Malti u fuq skala internazzjonali, please! Dan wara li, għandi nifhem, ħallasnieh biz-zalza u ntefqu ma nafx kemm-il elf, jekk mhux miljuni wkoll, ta' ewro, biex varajna dal-proġett li kellu jagħmilna f'qasir żmien il-pern ta' sistema finanzjarja ġdida u kulħadd miljunarju mingħajr ma jagħmel xejn u ġaħan belagħha sa grieżmu! San Pawl jgħid li jekk ma timxix 'il quddiem taqa' lura u bit-tnikkir żgur ma timxix 'il quddiem. Il-Partit Laburista daħal fi sqaq u miegħu daħħal lilna, li jiena ċert li m'għandu ebda idea kif se joħroġ minnu. S'issa għadu jittama li bħal dik it-tfajla li nqabdet tqila, jista' jsolvi l-problema bil-vanishing cream! Catch 22 tissejjaħ, jiġifieri tagħmel x'tagħmel tibla' kanna. Ma jistax jeħles mill-pedamenti mnawra li nbena fuqhom il-famuż moviment ta' Joseph Muscat, għax tgħidx kemm jinkixfu dnubiet ħorox li għall-infern biss iwasslu għax m'hemmx indiema. Barra l-biża' ta' xi Adrian Delijata li taqsam lill-partit mingħajr jekk jitneħħa l-king, għax Abela huwa biss il-maskra taċ-ċaruta ta' Joseph li mingħajru, bħal xkora vojta, ma tiqafx. Min-naħa l-oħra jrid bilfors jeħles minnu inkella l-pajjiż se jibqa' jistaġna, iġġammjat fil-qiegħ nett tal-pajjiżi tat-tielet dinja, qabel biss l-Iran u l-Korea ta' Fuq. U din mhix il-Eurovision, niġu l-aħħar u ftit eluf imorru fin-nofs, imma r-reputazzjoni tagħna, li għalina tfisser jekk ngħixux jew immutux, għax m'għandna xejn ħliefha. Pajjiżi oħra forsi jistgħu jistrieħu fuq xi riżorsi naturali li huma mżejnin bihom, imma aħna m'għandna xejn għajr ġebel li qed jisparixxi bis-sekondi u daqt ikollna nistrieħu biss fuq il-briks, li l-materja prima tiegħu jridu jimpurtawha minn barra. Lanqas biżżejjed ikel biex inxebbgħu lill-popolazzjoni kollha qatt ma kellna, saħansitra qabel infaħnieha bl-addoċċ b'eluf kbar biex nimpjegaw ħafna nies għalxejn mal-Gvern ħa jivvutawlna. Jew ilma, jekk ma noħduhx mill-baħar bi prezz għoli ferm, li jekk nibqgħu sejrin kif sejrin, ma nafx kemm se nkunu nistgħu nħallsu. Ma rridx ninsa l-proġett kbir l-ieħor li bih rebħu l-elezzjoni. Il-Power Station, li minkejja l-flejjes kollha li swiet u barra dawk li nsterqu u għadhom jinsterqu mill-kaxxa ta' Malta, jidher li kien investiment ħażin, tajjeb biss għall-kriminali li ħolmu bih biex idawru lira tajba ħafna minn fuq daharna u xejn aktar. Il-prezzijiet raħħsuhom tassew, imma qatt ma kienet qabel li taqbad lill-Gvern jisirqek il-miljuni minn taħt minn kontijiet imbagħbsa . Lanqas fi żmien l-Ingliżi! Sadattant il-qtugħ fil-provvista tad-dawl ikompli jikkonferma kemm il-proġett, barra li mibni fuq il-korruzzjoni, sar b'inkompetenza u mingħajr ippjanar. Issa wara li kerrahna bajja b'tanker mostruż, sakemm ma tkunx qed iddaħħal xi renta minnu biex joqgħod ċiċċi beqqi jpaxxi bl-enormità tiegħu lit-turisti li jżur is-suq ta' Marsaxlokk, bil-wiċċ tost kollu, erġajna morna lura lejn l-idea ta' dawk li qatt m'għamlu xejn. L-interconnector! Bilħaqq, ma rridx inħalli barra l-isptarijiet li tgħidx kemm infaqna miljuni fihom u ma ħadna assolutament xejn. Tassew, Mater Dei kien imnawwar bil-korruzzjoni u serq, imma almenu xi ħaġa ħadna mhux xejn. Anzi jekk nitterminaw il-kuntratt, irridu nnewlulhom il-miljuni, għax x'aktarx b'hekk biss seta' jikkonvinċihom jieħdu over Steward biex ikun jista' jibqa' jisraqna f'wiċċna l-onorevoli Konrad Mizzi. Diġà qed nisma' litanija ta' dnubiet li wettqu n-Nazzjonalisti, li jien kont warrabthom bil-vot tiegħi, għax tassew wara 25 sena kienu nġemgħu sew id-dnubiet, biss trid tkun tassew bigott biex ma tammettix li f'dawk il-25 sena l-pajjiż qatt ma għereq sa għonqu fil-ħama daqs it-tmien snin ta' Gvern Laburista. U dan, mingħajr ma ninkludi l-qtil ta' mara Maltija bħalna, għax kellha l-wiċċ tost tiftħilna għajnejna li fil-gvern kien hemm fergħa ġdida tal-Mafja mhux partit. Fl-interess stess tal-partit, il-Laburisti jeħtiġilhom irabbu ftit kuraġġ u jistqarru li mhux talli ċappsu lil Malta bi tbajja' li mhux kemm tneħħihom malajr, imma l-formula ta' Joseph Muscat, li jimla l-kabinett tiegħu bi tfal bla esperjenza u bla sinsla, tant li malli xammew lira tilfu kull sens ta' direzzjoni, ma ħadimx, ħlief għalih stess, biex ikun jista' jagħmel li jrid għax imdawwar b'nies nofs kedda, li l-ewwel qalziet li libsu spiċċa għall-ħasil, bħal miljuni jekk mhux biljuni li nsterqu u għadhom jinsterqu mill-kaxxa ta' Malta, u minflok fi klassijiet, it-tfal tal-ħaddiem għabbejniehom fil-kontejners. Xi darba jew oħra n-nuffata trid tinfaqa' u aktar ma ddum tiġma' materja aktar tagħmel ħsara, waqt li sadattant tkun qed tinfettana, ttellgħalna d-deni u warajha tħalli ġerħa, li tibqa' l-marka kerha tagħha anke wara li xi darba tagħlaq u nittamaw tfiq! .td_uid_3_6112222b81a9b_rand.td-a-rec-img{text-align:left}.td_uid_3_6112222b81a9b_rand.td-a-rec-img img{margin:0 auto 0 0}